b'\n_START_ARTICLE_\nAjapaik\n_START_PARAGRAPH_\nAjapaik (inglise keeles Timepatch) on \xc3\xbchisloomeplatvorm, mille eesm\xc3\xa4rk on koguda lisainfot Eestiga seotud ajaloolisele vaatelisele pildimaterjalile (eesk\xc3\xa4tt fotodele, aga ka maalidele, graafikale, filmidele). Lisainfo all peetakse silmas n\xc3\xa4iteks pildimaterjali sidumist konkreetsete kohtadega kaardil (geokodeerimine ehk asukoham\xc3\xa4rgendamine) ja pildimaterjalile n\xc3\xbc\xc3\xbcdisajal tehtud fotode lisamine (refotografeerimine ehk \xc3\xbclepildistamine), et enne ja n\xc3\xbc\xc3\xbcd tehtud pildimaterjali k\xc3\xb5rvutamisel n\xc3\xa4idata elukeskkonna muutusi ajas. Ajapaiga looja ja haldaja on MT\xc3\x9c Eesti Fotop\xc3\xa4rand._NEWLINE_2015. aasta kevadel sai Ajapaik EV 100 s\xc3\xbcnnip\xc3\xa4evakingituse staatuse._NEWLINE_Ajapaik sai alguse 2011 veebruaris toimunud \xc3\xbcritusel Garage48 Public Services. Meeskonda kuulusid Ahti Heinla, Jaen Saul, Kristjan Heinaste, Leen Videnski, Kaupo K\xc3\xb5rv, Jelena Savinen, Sven Tiirusson ja idee autor Vahur Puik. _NEWLINE_2016. aastal k\xc3\xbclastati Ajapaika kesmiselt 13 500 korda kuus. _NEWLINE_2016. aasta detsembri seisuga oli Ajapaika lisatud \xc3\xbcle 90 000 pildi ja neist kaardistatud (geokodeeritud) oli \xc3\xbcle 51 000._NEWLINE_2017. aastal tunnustati Ajapaika (MT\xc3\x9c Eesti Fotop\xc3\xa4rand) ettev\xc3\xb5ttenime v\xc3\xb5istlusel "Ehe Eesti 2017", kus Ajapaik sai v\xc3\xb5idu vaba\xc3\xbchenduste kategoorias.'